Sigma (grupa)

2005.—2014.

Grupas dalībnieki J. Ozoliņš un U. Eihvalds (spēlē arī "Flame & The Rolltones") sadarbojas jau rokgrupā "Punch", kura pēc balvas par labāko debiju festivālā "Sinepes un Medus 2004" un debijas singla "Hiacints" ierakstīšanas pēkšņi izjūk 2005. gada sākumā. Pieaicinājuši basģitāristu K. Lastovski (S.I.L.S.), trio sāk darbu jau citā stilā — viņu mūzikā līdzās alternatīvā roka un popmūzikas ietekmēm vērojamas arī minimālisma iezīmes. Turpmākajos gados grupa koncertē dažādos Rīgas klubos, 2007. un 2011. gadā piedalās festivālā "Positivus", spēlē arī festivālā "Bildes" un citur. 2011. gada 2. decembrī grupa uzstājās Stokholmas latviešu publikai.
2012. gadā grupa izveido koncertuzvedumu "Mūsu dienu skaņu celiņš", kurā piedalās arī četri dzejnieki (Anna Auziņa, Inga Gaile, Kārlis Vērdiņš un Arvis Viguls), ar kuriem kopā notiek uzstāšanās dažādās Latvijas pilsētās. Šajā laikā grupa sāk sacerēt un izpildīt arī dziesmas ar dzejnieku vārdiem, kuras tiek pirmatskaņotas uzvedumā "Dzejkoncerts" ar septiņu dzejnieku un Olgas Žitluhinas dejotāju grupas piedalīšanos Rīgas Domā 2014. gada septembrī.
2014. gadā grupa pievēršas arī teātra projektiem. 2014. gada 2. jūnijā ir pirmizrāde I. Gailes iestudētajai B. un A. Strugacku lugai "Pēterpils pilsētas žīdi", tai mūziku sarakstījis J. Ozoliņš, viņš izrādē arī spēlē klavieres. 2014. gada 28. novembrī teātrī "Dirty Deal Teatro" I. Gaile iestudē sieviešu tiesībām veltītu izrādi "Trauki", un J. Ozoliņš saraksta tai mūziku, kuru ieskaņo "Sigma".

Kopš 2015. gada

Grupas pirmais radio singls "Dionīss" no debijas albuma iznāk 2014. gada oktobrī. 2015. gada februārī nāk klajā otrais singls "Sazaroto taku dārzs", kas radio "Naba" latviešu dziesmu top 10 iekļūst 4. vietā. Singla video gada nogalē tiek iekļauts Rīgas starptautiskā kinofestivāla skatē "Short Riga".
2015. gada 11. martā nāk klajā grupas debijas albums "Sazaroto taku dārzs". Albums un tā prezentācijas koncerts Rīgā, Zirgu ielas koncertzālē gūst labvēlīgas atsauksmes no kritiķiem. Vasarā seko koncerti Rīgā, Kalnciema ielas kvartālā, "Piena" festivālā, festivālā "Positivus", bet novembrī "Sigma" iesilda grupu "The Sound Poets" koncertzālē "Palladium". Gada nogalē albums tiek nominēts jaundibinātajai Austras balvai kā pretendents uz gada labākā albuma nosaukumu, 2016. gada martā tas iegūst Mūzikas ierakstu Gada balvu kā labākais alternatīvās un indie mūzikas albums.
Jūlijā tiek izdots CD ar 2014. gada "Dzejkoncerta" ierakstu Rīgas Domā, kurā kopā ar septiņām "Sigmas" dziesmām ierakstīti arī septiņu autoru dzejas lasījumi. Septembrī seko "Dzejkoncerta" tūre pa Latvijas pilsētām. 16. septembrī ar koncertu Rīgā, Spīķeru kvartālā tiek atzīmēta trešā singla "Īzaks" laišana klajā. Singls radio "Naba" latviešu dziesmu top 10 sasniedz 3. vietu un radio gada topā iekļūst 69. vietā.
2016. gada maijā pirmizrādi piedzīvo Lienes Laviņas-Kalnaellas dokumentālā filma "Tev, Rūķi!" par Valmieras Drāmas teātra aktrisi Rutu Birgeri, kurai mūziku komponējis J. Ozoliņš.
2017. gada 28. novembrī tiek publiskots pirmais singls "Aiz naida" no otrā albuma "Mitoloģijas". Dziesmas videoklipa režisore ir Inga Tropa, tajā piedalās aktrise Guna Zariņa. Dziesma 2018. gada martā iekļūst Radio 5 Latviešu mūzikas Top 20.
2018. gada 20. februārī nāk klajā otrs singls "Kūku Marija", kas 15. martā iekļūst "Muzikālās bankas" topa 15. vietā. Dziesmai tiek uzņemts mākslinieces Katrīnas Neiburgas veidots videoklips, kura pamatā izmantots sens šamaņu rituāls. Dziesmas video iekļauts Rīgas starptautiskā kinofestivāla skatē "Short Riga".
Albums "Mitoloģijas" iznāk 2018. gada martā, tam seko koncerti Rīgā. Aprīlī grupa Londonas grāmatu svētku ietvaros uzstājas Londonā, maijā notiek uzstāšanās Tartu, un vasarā grupa uzstājas dažādās Latvijas pilsētās, kā arī festivālos "Positivus" un "Laba daba". Albums tiek nominēts Austras balvai, kā arī Zelta mikrofona balvai nominācijās "Gada alternatīvās vai indie mūzikas albums" un "Gada albums".
2018. gadā grupa ieraksta mūziku režisores Zanes Gargažinas dokumentālajai filmai "Trillium" par lībiešu kultūras darbinieku Valtu Ernštreitu.